Asiatique  เป็นแหล่งท่องเที่ยวและชอปปิ้งย่านกลางเมือง ติดแม่น้ำเจ้าพระยา ที่ขึ้นมาได้หลายปีแล้ว ช่วงนี้นักท่องเที่ยวหลักชาวจีนมาเป็นทัวร์เต็มเอเชียทีค  แถมอากาศก็ดีมาก (กุมภา 2560)

ร้านอาหารในวันนี้ คืออาหารไทย สไตล์การนำเสนอแบบอินเตอร์ แต่ปรุงเครื่องปรุงแบบไทยเดิม จัดเต็มครบเครื่องสมุนไพร บางจาน รสชาติจะไม่จัดจ้านมากนัก เอาแบบทานง่ายน้ำตาไม่ตกเพราะความเผ็ดจนเกินไป คนไทยทานง่ายฝรั่งทานได้ดี และยังมีพริกสด มะนาว ให้เติมเพิ่มรสที่ชอบ

อาหารที่ทานในวันนี้มีหลายจาน

เปิดตัวด้วยเมี่ยงปูนิ่ม ปูนิ่มใหญ่มาก ไม่สามารถใส่เข้าปากในรอบแรกพร้อมสมุนไพรได้ แต่พอสามารถกินพร้อมเครื่องได้จะหอมอร่อยมาก น้ำเมี่ยงไม่หวานเกินไปค่ะ

ยำตะไคร้หอยเชลล์ หอยสดไม่คาว ตะไคร้ซอยละเอียด ทานแล้วความเป็นเครื่องยำจะเด่นกว่าตัวหอย แต่ก็อร่อย

ต้มยำกุ้ง นานแล้วไม่เจอต้มยำกุ้งไม่ใส่นมข้นจืด ถ้าไม่สั่งว่าไม่ใส่ เลยรู้สึกดีที่ยังมีร้านทำแบบน้ำใสสูตรเดิมๆ รสชาติน้ำซุปออกอ่อนๆ ไม่จัดจ้าน แต่ทางร้านใส่น้ำมันพริกเผาด้วย หน้าเลยออกไปทางมันไปหน่อย

ยำมะม่วงกุ้งฟู แปลกดี เอากุ้งมาตียีฟูทอด  ทานกับเครื่องมะม่วงถั่วหิมพานต์ซีก อร่อยดี อันนี้รสน้ำยำดี ไม่จืดไป

สเต็คหมูย่างจิ้มแจ่ว หมูชิ้นใหญ่ แต่หั่นออกมาแล้วนุ่ม ทานไม่ติดฟันเลย

ปลากะพงผัดฉ่า เลาะเนื้อปลาเป็นชิ้นใหญ่ ทอด แล้วนำมาเรียงบนตัวปลาอีกหน ทานง่ายดี ชอบ ส่วนรสผัดฉ่า ไม่ค่อยเผ็ด

น้ำพริกไข่เค็มกุ้งสด อร่อย น้ำพริกมัน และเข้มข้นความเป็นไข่แดงดี ให้ผักเยอะมาก ชอบค่ะ

แกงส้มยอดมะพร้าวกุ้งสด เป็นแกงส้มที่ไม่ทารุณ ทานง่ายดี (แกงส้มปักษ์ใต้ร้านล่าสุดที่เราไปทาน ทานไปแสบไปน้ำตาไหล) ยอดมะพร้าวชิ้นใหญ่มาก กรอบดีค่ะ

ชอบเครื่องดื่มที่ชื่อว่า Tuk Tuk เป็น Cocktail  base จากน้ำมะตูม หอมชื่นใจ ใส่  Premium rum คนไทยคือแม่โขง และ vodka 

Cocktail  ที่นี่เน้นว่าอร่อยค่ะ ( บางที่ Cocktail จะเน้นแต่เหล้าแรงๆ  ไม่ทางเราเลย )